ORDE do 11 de marzo de 2009 sobre a aprobación definitiva do Plan Xeral de Ordenación Municipal do Concello de Oleiros (A Coruña).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 17/04/2009

I. Antecedentes.
1. O Concello de Oleiros dispón na actualidade dun plan xeral de ordenación municipal, aprobado definitivamente o 29-12-1995.
2. Con data do 16-3-2005, emitiuse informe previo á aprobación inicial, de acordo co previsto no artigo 85.1º da Lei 9/2002, do 30 de decembro, de ordenación urbanística e protección do medio rural de Galicia (en diante LOUG).
3. O Concello de Oleiros aprobou inicialmente o plan o día 31-5-2005, e someteuno a información pública mediante anuncios nos xornais El Ideal Gallego e La Opinión do 3-6-2005, así como no Diario Oficial de Galicia nº 106, do 3 de xuño. Simultaneamente déuselle audiencia aos concellos de Sada, Cambre, Culleredo e A Coruña.
Os servizos técnicos e xurídicos municipais emitiron informe en data 4-5-2006 e o pleno do Concello de Oleiros acordou a aprobación provisional o 16-5-2006.
4. No expediente que o concello remitiu para a súa aprobación definitiva logo da aprobación provisional constaban os seguintes informes de carácter sectorial:
a) En materia de costas:
En virtude do establecido no artigo 117.1º da Lei 22/1988, do 28 de xullo, de costas, informe do 12-7-2005 do Servizo de Usos do Litoral da entón competente Consellería de Pesca e Asuntos Marítimos, e informe do 22-11-2005 da Dirección Xeral de Costas do Ministerio de Medio Ambiente.
O Ministerio de Medio Ambiente (Dirección Xeral de Costas), consonte o artigo 117.2º da Lei 22/1988, logo de emitir informe desfavorable o 15-9-2006, emite informe favorable o 4-12-2006, sobre a base dunha documentación complementaria elaborada polo concello para o efecto.
b) En materia de portos:
A Autoridade Portuaria da Coruña emite informe o 7-11-2005 realizando unha serie de observacións.
O organismo autónomo Portos de Galicia, despois dun primeiro informe desfavorable do 28-7-2005, e emendadas as deficiencias nel reflectidas, emite informe favorable o 30-5-2006.
c) En materia de estradas:
Do Ministerio de Fomento (Dirección Xeral de Estradas), informe favorable do 17-4-2006, coa observación dunha serie de prescricións.
Da Consellería de Política Territorial, Obras Públicas e Transportes (Subdirección Xeral de Estradas), informe de 14-3-2006.
d) En materia de ambiente:
De Augas de Galicia, informe favorable do 20-9-2005.
Da Consellería de Medio Ambiente (Dirección Xeral de Desenvolvemento Sostible), informe de sustentabilidade ambiental do 8-6-2006.
e) En materia de patrimonio cultural, consta a emisión do informe da Dirección Xeral de Patrimonio Cultural da Consellería de Cultura e Deportes, en sentido favorable do 7-2-2006, ben que establece unha serie de observacións.
f) Segundo constaba no expediente, o concello solicitara os seguintes informes sen que constase que fosen emitidos: Ministerio de Fomento (Subdirección Xeral de Sistemas de Navegación Aérea e Aeroportuarios), Ministerio de Industria, Turismo e Comercio (Dirección Xeral de Telecomunicacións e de Tecnoloxías da Información), Consellería de Política Territorial, Obras Públicas e Transportes (consonte o artigo 117.2º da Lei de costas).
5. Con data do 14-3-2007 a conselleira de Política Territorial, Obras Públicas e Transportes resolveu, de conformidade co artigo 85.5º b) da LOUG, non outorgar a aprobación definitiva ao PXOM de Oleiros, sinalando as correccións que sería preciso realizar antes de elevar novamente o plan para a súa aprobación definitiva.
6. Por resolución do 23-3-2007 (DOG do 23-4-2007), o director xeral de Desenvolvemento Sostible da Consellería de Medio Ambiente e Desenvolvemento Sostible estableceu os requisitos para declarar a inviabilidade de someter o PXOM de Oleiros ao procedemento de avaliación ambiental estratéxica regulado pola Lei 9/2006, do 28 de abril, sobre avaliación dos efectos de determinados plans e programas sobre o ambiente.
Por Resolución do 16-6-2007 (DOG do 12-7-2007), o director xeral de Desenvolvemento Sostible da Consellería de Medio Ambiente e Desenvolvemento Sostible declarou a inviabilidade de someter o PXOM de Oleiros ao procedemento de avaliación ambiental estratéxica. Nesta resolución sinálase expresamente que «Os efectos desta declaración limítanse ao proxecto do PXOM presentado ante esta dependencia administrativa na data do 3 de maio de 2007, sen que se poidan estender a calquera modificación posterior del».
7. Con data do 31-3-2008 a Dirección Xeral de Aviación Civil do Ministerio de Fomento remite á consellería un informe, emitido en relación coa Lei 48/1960, do 21 de xullo, sobre navegación aérea, e referido ao plan xeral de ordenación municipal actualmente vixente, no que se sinalan unha serie de deficiencias e se expresa que o citado plan debe ser modificado para incorporar as limitacións derivadas das servidumes aeronáuticas.
8. Con data do 11-12-2008 recíbese no rexistro xeral da Xunta de Galicia a documentación administrativa do PXOM de Oleiros, remitida polo concello para a súa aprobación definitiva, que está integrada polos seguintes documentos:
-«Documento de cumprimento da Orde do 14 de marzo de 2007 da CPTOPT novembro 2008, documento nº 21481 do 24-11-2008» - documento 1-, que está composto dunha caixa con planos de ordenación e unha caixa de textos (dous tomos de memoria, normativa urbanística, anexo catálogo, estratexia de actuación/estudo económico). Este documento presenta unha dilixencia nas primeiras páxinas de cada tomo en que se expresa que foi aprobado polo pleno en sesión de 2-12-2008, «coa condición de que se emenden os cinco erros observados no documento e que figuran no acordo».
-«Documentación técnica para o acordo de cumprimento da Orde de 14-3-2007 da CPTOPT de 9-5-2008, nº 8840» - documento 2 -, que está composta por tres tomos: «informe», «documentación xustificativa» e «Documentación corrixida. Planos de ordenación». Este documento presenta unha dilixencia nas primeiras páxinas de cada tomo en que se expresa que foi aprobado polo pleno en sesión do 2-12-2008.
-«Versión definitiva para os efectos da declaración de inviabilidade do sometemento aos trámites previstos no artigo 7 da Lei 9/2006, sobre avaliación dos efectos de determinados plans e programas no ambiente, nº 8267 do 25-4-2007» - documento 3 -, que está composto por unha caixa con planos de ordenación e unha caixa de textos (dous tomos de memoria, normativa urbanística, anexo catálogo, estratexia de actuación/estudo económico). Este documento presenta unha dilixencia nas primeiras paxinas de cada tomo en que se expresa que foi aprobado polo pleno en sesión do 2-12-2008.
-«Dous tomos de expediente administrativo municipal, coas actuacións posteriores á Orde do 14-3-2007.
9. Da análise da antedita documentación dedúcese o seguinte:
A «Documentación técnica para o acordo de cumprimento da Orde do 14-3-2007 da CPTOPT», datada en maio de 2008, foi entregada polo equipo redactor ao concello o 9-5-2008 (rexistro de entrada nº 8840). Esta documentación, ademais de conter as correccións, xustificacións ou simplemente respostas ás condicións expresadas na Orde do 14-3-2007, recolle a corrección de determinados erros e contradicións (en total 19 conceptos) que o equipo redactor manifesta ter detectado logo da lectura sistemática do documento do plan.
No expediente administrativo consta un informe do arquitecto municipal do 16-5-2008 ao devandito documento. Este informe fai determinadas observacións ao contido da citada «Documentación técnica...».
Con data do 20-5-2008, a coordinadora de servizos urbanísticos do concello formula unha proposta sobre a aprobación da antedita «Documentación técnica...». Neste informe tamén queda expresado que o documento denominado «Versión definitiva para os efectos da declaración de inviabilidade do sometemento aos trámites previstos no artigo 7 da Lei 9/2006, sobre avaliación dos efectos de determinados plans e programas no ambiente, nº 8267 do 25-4-2007» fora elaborado polo equipo redactor pero non tivera aprobación do pleno municipal.
Consta no expediente un informe xurídico e técnico municipal do 24-11-2008. Consta, así mesmo, un informe da intervención municipal da mesma data.
10. Con data do 9-2-2009 a Dirección Xeral de Sustentabilidade da Costa e do Mar del Ministerio de Medio Ambiente e Medio Rural y Mariño ratifica o informe favorable ao PXOM de Oleiros que fora emitido o 4-12-2006.
11. Con data do 17-2-2009 a Dirección Xeral de Aviación Civil do Ministerio de Fomento emite un informe de carácter desfavorable sobre o PXOM de Oleiros.
II. Consideracións e fundamentación:
Con data do 10-3-2009 a Dirección Xeral de Ordenación do Territorio e Urbanismo eleva un informe-proposta, que se subscribe nos seus xustos termos, e no cal se fan as seguintes consideracións:
1. Documentación que integra o expediente e contido da ordenación que se pretende que sexa aprobada definitivamente:
O 2-12-2008 o pleno municipal acordou aprobar o «Documento de cumprimento da Orde do 14 de marzo de 2007 da CPTOPT novembro 2008, documento nº 21481 de data 24-11-2008» - documento 1 -, xunto coa «Documentación técnica para o acordo de cumprimentación da Orde de 14-3-2007 da CPTOPT do 9-5-2008, nº 8840» - documento 2-, e a «Versión definitiva para os efectos da declaración de inviabilidade do sometemento aos trámites previstos no artigo 7 da Lei 9/2006, sobre avaliación dos efectos de determinados plans e programas no medio ambiente, nº 8267 do 25-4-2007» - documento 3 -. Este acordo expresa como condición que se corrixan as seguintes cinco cuestións:
1. Un erro, detectado nos informes técnicos municipais, relativo ao ámbito do elemento catalogado E-1 Castro de Punta de Roza.
2. Unha referencia xenérica, orixinada tamén nos informes técnicos municipais, a expropiacións puntuais, ámbitos de normalización de predios e polígonos, que segundo se di deberían estar grafadas ou referenciadas nos planos de ordenación.
3. Como consecuencia do acordo dunha comisión informativa de urbanismo (da cal non consta acta ningunha), corrección dun erro observado no plano de ordenación nº 22-C, relativo á sección de dúas vías.
4. Como consecuencia do mesmo acordo antedito, a corrección dun cruzamento entre a circunvalación de Santa Cruz e a estrada Oleiros-Santa Cruz (plano nº 26-B), posto que este cruzamento está «sen resolver».
5. Como consecuencia do propio acordo do pleno, supresión do punto nº 6 da disposición transitoria segunda da normativa do PXOM.
Estas cinco cuestións non están recollidas nos documentos que o concello remitiu para aprobación definitiva. Delas, as enumeradas como 2, 3 e 4 non teñen unha solución concreta e única, dependendo a súa corrección do exercicio dunha decisión de planificación que só lle compete ao Concello de Oleiros.
Por outro lado, o acordo municipal do 2-12-2008 refírese aos tres documentos xa mencionados, tal e como se fai constar nas certificacións que constan no expediente e tamén nas dilixencias con que se identifica tales documentos, pero estes tres documentos resultan diferentes en varios dos seus contidos. Ante desta situación, atendendo ao proceso de tramitación que queda acreditado no expediente e que se sintetizou nos antecedentes, a resolución sobre aprobación definitiva debe referirse ao último dos tres documentos citados, é dicir, ao «Documento de cumprimento da Orde do 14 de marzo de 2007 da CPTOPT novembro 2008».
2. Consecuencias do informe emitido o 17-2-2009 pola Dirección Xeral de Aviación Civil do Ministerio de Fomento:
O 17-2-2009 a Dirección Xeral de Aviación Civil do Ministerio de Fomento emitiu un informe sobre o PXOM de Oleiros, ao abeiro da disposición adicional segunda do Real decreto 2591/1998, do 4 de decembro, de ordenación dos aeroportos de interese xeral e as súas zonas de servizo.
Segundo consta no expediente do plan, o Concello de Oleiros remitira o 15-6-2005 á Subdelegación do Goberno na Coruña unha solicitude de informe da Dirección Xeral de Aviación Civil do Ministerio de Fomento, logo da aprobación inicial do PXOM, sen que conste que o devandito informe fose emitido daquela. A Dirección Xeral de Urbanismo da Consellería de Política Territorial, Obras Públicas e Transportes tamén solicitara á Dirección Xeral de Aviación Civil a emisión do correspondente informe con data do 6-10-2006, sen que fose emitido con anterioridade á Orde do 14-3-2007.
A pesar de que conforme os datos anteditos pode comprobarse que o informe emitido o 17-2-2009 é claramente extemporáneo, o feito é que o órgano competente en materia de servidumes aeronáuticas e acústicas derivadas da presenza do aeroporto de Alvedro e a súa zona e instalacións de servizo tense manifestado a respecto do PXOM por medio dun informe, de carácter expresamente desfavorable.
O informe sinala que para varios sectores de solo urbanizable, afectados polas servidumes acústicas impostas polo rastro sonoro do aeroporto, son incompatibles os usos residenciais, educativos e sanitarios, e impón diversas condicións en solo urbano e en solo rústico. Así mesmo, o informe ten carácter desfavorable a respecto de diversas determinacións do PXOM por mor das servidumes aeronáuticas. O conxunto de ámbitos e determinacións referidos no informe do 17-2-2009, e o propio carácter do informe, aconsella que sexan tomadas polo Concello de Oleiros as medidas precisas para axustar o contido do plan xeral ás limitacións impostas pola Dirección Xeral de Aviación Civil do Ministerio de Fomento. En consecuencia, non poden ser aprobados os ámbitos nin as determinacións afectadas polo citado informe.
3. Cumprimento da orde da conselleira de Política Territorial, Obras Públicas e Transportes do 14 de marzo de 2007:
Todas as cuestións expresadas na Orde do 14-3-2007 foron obxecto de análise e informe individualizado na documentación técnica elaborada polo equipo redactor do PXOM (denominada anteriormente documento 2). Así mesmo, ben que coa precisión apuntada no número 1 anterior, a documentación do plan recolle as correspondentes modificacións, correccións ou, se é o caso, xustificacións. Non obstante, non foron emendadas todas as puntualizacións da orde, como se detallará a seguir.
Clasificación do solo urbano:
Aínda que no expediente remitido polo Concello de Oleiros se inclúe unha documentación técnica especificamente elaborada para xustificar a clasificación do solo urbano, para unha serie de zonas que na actualidade están situadas fóra do solo urbano que delimitou o PXOM aprobado en 1995, non se achegan datos obxectivos abondos con que fundamentar a clasificación outorgada, pois non queda acreditado que nesas zonas se dean as circunstancias que expresa o artigo 11 da LOUG. Por este motivo, as seguintes zonas deben quedar fóra da delimitación do solo urbano: POL-37 e terreos ao seu oeste (folla 5.A do plano nº 2), PERI 8-R, POL-2, terreos con ordenanza 2C situados no sur do DP-8, zona 2C ao sur do (antigo) SUND-47, POL-6, zonas 2C no lugar do Tarreo (17B e 18A), POL-30 e terreos ao seu noroeste, zonas 2C contiguos ao parque ZV-5 polo sur (folla 25D), zona 2B estremeira polo noroeste co SUNP-B-29R (folla 35A), PERI 15-R, PERI 10-R, illa de ordenanza 1 en Fontes, zona norte do PERI-13-R.
Así mesmo, non quedan acreditadas as condicións de integración nunha malla urbana (artigo 11.2º da LOUG) das seguintes zonas (xa referidas na Orde do 14-3-2007), sen prexuízo da súa clasificación no vixente plan xeral: sur do SUND-26, oeste do SUND-20, ao oeste do Pazo de Fontes (illa de ordenanza 1 anteriormente mencionada, entre as follas 26 e 27 do plano 1/5000), entre o SUND-10 e a lagoa de Mera. Por tanto, estas zonas non poden ser obxecto de aprobación, entre tanto non se xustifique a concorrencia das condicións sinaladas, debendo quedar en caso contrario fóra do solo urbano.
Tampouco dispoñen das condicións que establece o artigo 11 da LOUG para a súa clasificación como solo urbano uns terreos, situados ao suroeste do SUD-11 e cualificados coa ordenanza 2C, que actualmente se atopan fóra do solo urbano e que no plan que foi obxecto da Orde do 14-3-2007 estaban incluídos no citado sector de solo urbanizable.
Determinacións no solo urbanizable:
Conforme os criterios básicos que establece o artigo 10 do texto refundido da Lei do solo (R.D.L. 2/2008, do 20 de xuño), e segundo dispoñen os artigos 14, 15 e 32 da LOUG, a clasificación do solo urbanizable está sometida a unha limitación que vén establecida polas necesidades de solo urbanizado preciso para satisfacer as demandas para usos residenciais e produtivos, evitando a especulación do solo e preservando o solo rústico da súa transformación urbanística, tendo presente que o solo, ademais dun recurso económico, é tamén un recurso natural, escaso e non renovable, de tal modo que todo o solo rústico ten un valor ambiental que o planeamento urbanístico debe ponderar. Todo co fin de que a clasificación do solo urbanizable sexa responsable e, dando a suficiente resposta ás necesidades para o desenvolvemento social e económico, respecte todo o solo rústico que non sexa necesario para tal finalidade, así como aquel que debe ser preservado en calquera caso, en virtude das medidas de
protección que establece a lexislación territorial e sectorial vixente.
Para a estimación das necesidades de solo suficiente para atender as demandas do desenvolvemento social e económico resulta determinante a compoñente temporal, pois as devanditas necesidades dependerán do prazo para o cal sexan diagnosticadas. A este respecto, se aínda que os plans teñen unha vixencia indefinida (artigo 92.1º da LOUG), exíxenselles medidas destinadas a garantir un desenvolvemento urbano racional e coherente (artigos 58 e 60 da LOUG).
A respecto das cuestións anteriormente expresadas, o PXOM de Oleiros expresa que as actuacións de remate do solo urbano, incluída a capacidade remanente en urbano consolidado, acadan en total 3.433 novas vivendas, e que esta cifra dá cobertura básica á demanda esperada para un prazo de 12-16 anos, entre tanto non se produce o desenvolvemento de novas áreas de crecemento. Estas novas áreas, en solo urbanizable, supoñen 5.297 novas vivendas, que, sumadas ás anteditas, acadan un total de 8.740 unidades. De acordo co estándar de ocupación por vivenda que manexa o plan (1,9 habitantes/vivenda), a anterior cifra daría acollida a 16.606 novos habitantes. Esta cifra é netamente superior á que se deduce das estimacións de dinámica demográfica que formula o propio PXOM, segundo as cales pode preverse un crecemento duns 6.000 habitantes en 10 anos.
Por tanto, debe concluírse que as previsións do PXOM a respecto da clasificación do solo urbanizable delimitado son notablemente superiores ás que cabería deducir da dinámica esperable. Non obstante, pode entenderse como xustificada tal previsión, tendo en conta as características do actual modo de asentamento no concello e considerando as rixideces que frean ou dificultan o proceso de urbanización.
Non entanto, atendendo aos criterios que se expresaron ao principio deste punto, o PXOM non achega ningunha xustificación fundada para a previsión dunha capacidade residencial engadida (correspondente á do solo urbanizable non delimitado), máis alá da referencia de que esa capacidade indica «cal é o teito máximo, teórico, que dimensiona a cota de participación de Oleiros no conxunto metropolitano, compatible co modelo urbanístico e territorial que o plan propón. (páxina 327, punto C.2.5 da memoria). O anterior mesmo tendo en conta que o PXOM que agora se presenta reduciu a superficie clasificada como solo urbanizable, suprimindo 14 ámbitos e reducindo a superficie doutros dous.
Estas cuestións xa foran indicadas na fundamentación da Orde do 14-3-2007, pero non foron emendadas no plan que se remitiu agora para aprobación definitiva.
A capacidade residencial prevista pero non xustificada, que ascendería a 433.874 m2 (equivalentes a 3.417 vivendas), afecta unha superficie total de 2.426.500 m2. Esta superficie de solo, en virtude de todo o antedito, só pode cualificarse como innecesaria para o desenvolvemento urbanístico de Oleiros a medio prazo (16 anos). Por este motivo, non está xustificado que o PXOM non estableza, para o solo urbanizable non delimitado, prioridades para garantir un desenvolvemento urbanístico racional, nin que se opte por non condicionar a delimitación de novos sectores ao desenvolvemento dos xa delimitados polo plan xeral, solucións a que se refire o artigo 58 da LOUG. A este respecto debe indicarse que non pode considerarse suficiente para obter as garantías anteditas o feito de que os plans de sectorización que se formulen se sometan ao procedemento de avaliación ambiental estratéxica, dado que este procedemento se referirá individualizadamente ao plan que se tramite, correspondéndolle ao
plan xeral o establecemento de prioridades urbanísticas analizadas e establecidas tendo en conta o conxunto do solo urbanizable non delimitado e a súa relación co solo urbanizable delimitado, co solo urbano e coa estrutura xeral e orgánica do territorio. En consecuencia, ante da falta dun esquema de prioridades entre os ámbitos de solo urbanizable non delimitado, cómpre establecer, ao abeiro do artigo 58 da LOUG, a condición de que non poderán delimitarse mediante plans de sectorización novos sectores, mentres non se produza o desenvolvemento dos sectores de solo urbanizable delimitado previstos polo PXOM.
O sector SUD-20, que na memoria se expresa que se clasifica ao abeiro da disposición transitoria 13ª da LOUG, e que por este motivo queda eximido das reservas de solo para vivendas sometidas a protección pública, non acada o grao de consolidación que tal disposición expresa. En consecuencia, este ámbito non pode ser obxecto de aprobación, sendo necesario que se axusten as determinacións para este sector.
Determinacións en solo rústico:
Conforme o artigo 32.2º e) da LOUG, deben clasificarse como solo rústico de protección de costas os terreos que se atopan fóra do solo urbano (tendo en conta o que a este respecto se expresa no punto de clasificación do solo urbano) e a unha distancia inferior a 200 metros medidos desde a liña interior da ribeira do mar. En varias zonas (PERI-8-R, POL-6, zona sur do DP-8, oeste do SUND-15), a clasificación que recolle o plan non se axusta ao mandado legal referido, polo que deben quedar fóra da aprobación para que a clasificación sexa oportunamente emendada.
Así mesmo, e sen prexuízo da posibilidade de superpoñer réximes de solo rústico conforme o artigo 32.3º da LOUG, debe identificarse con claridade nos planos de ordenación o ámbito do solo rústico de protección da costa, que en diversos casos se superpón con categorías de solo rústico que establecen unha protección menor: norte e oeste do Portelo de Lorbé (forestal), SRPO ao suroeste do SUND-11.
Documentación:
No tomo de normativa fanse diversas referencias á lexislación estatal sobre solo, explicadas no artigo 3, no cal se cita a Lei 6/1998, sobre réxime do solo e valoracións. Estas referencias deben ser corrixidas, por tratarse dunha lei derrogada, substituíndoas polas correspondentes á lexislación actualmente en vigor: texto refundido da Lei do solo (Real decreto lexislativo 2/2008, do 20 de xuño).
Particularmente, o punto 10 do artigo 68 da normativa contén referencias á Lei 6/1998, sobre o denominado procedemento de «consulta» para o desenvolvemento do solo urbanizable non delimitado. Dado que estes extremos non están vixentes na actualidade ao teren sido derrogados polo texto refundido da Lei do solo (Real decreto lexislativo 2/2008, do 20 de xuño), o devandito punto debe quedar fóra da aprobación do plan.
Segundo se vén de detallar, o expediente do Plan Xeral de Ordenación Municipal do Concello de Oleiros, aprobado polo pleno municipal o 2-12-2008, non emenda todas as cuestións que se indicaron na orde da Consellería de Política Territorial, Obras Públicas e Transportes do 14-3-2007, detectándose as deficiencias que se describiron anteriormente. Estas deficiencias afectan áreas ou determinacións concretas, de maneira que o resto do contido do PXOM pode ser aplicado con coherencia.
De conformidade co artigo 89 da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal corresponde á conselleira de Política Territorial, Obras Públicas e Transportes.
III. Resolución:
Por tanto, de conformidade co disposto no artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia, outórgase a aprobación definitiva con carácter parcial ao Plan Xeral de Ordenación Municipal do Concello de Oleiros («Documento de cumprimento da Orde do 14 de marzo de 2007 da CPTOPT novembro 2008»), deixando en suspenso o seguinte:
-Os ámbitos aos que se refiren as cinco correccións impostas polo Pleno do Concello de Oleiros no acordo de 2-12-2008.
-Os ámbitos e determinacións afectados polo informe emitido pola Dirección Xeral de Aviación Civil do Ministerio de Fomento o 17-2-2009.
-Os ámbitos de solo urbano enunciados no punto «Clasificación do solo urbano» do número 3 anterior.
-Os ámbitos correspondentes ao PERI-8-R, POL-6, zona sur do DP-8, e SUND-15, nos cales se deberá axustar a clasificación para establecer a de rústico de protección de costas en todos os terreos situados a unha distancia inferior a 200 metros medidos desde a liña interior da ribeira do mar.
-O sector SUD-20, no cal se deberán axustar as súas determinacións tendo en conta que non é de aplicación a disposición transitoria 13ª da LOUG.
E establecendo as seguintes condicións:
-En cada un dos cinco distritos que se describen nas páxinas 329 e seguintes da memoria do plan non poderán delimitarse mediante plans de sectorización novos sectores mentres non se produza o desenvolvemento dos sectores de solo urbanizable delimitado previstos polo PXOM nese mesmo distrito.
-Elaboraranse novos planos de ordenación nas zonas en que debe quedar reflectido o ámbito do solo rústico de protección de costas por superpoñerse a outras categorías de solo rústico que establecen unha protección menor.
-Nas referencias á lexislación estatal sobre solo, en lugar de «Lei 6/1998, sobre réxime do solo e valoracións», dirá «Texto refundido da Lei do solo (aprobado polo Real decreto lexislativo 2/2008, do 20 de xuño)». Particularmente, queda fóra da aprobación o punto 10º do artigo 68 da normativa do PXOM.
O concello deberá elaborar os documentos corrixidos precisos para emendar as deficiencias anteditas, e elevaraos, logo dos trámites oportunos, a esta consellería para a súa aprobación definitiva.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, de 13 de xullo, reguladora da xurisdición contencioso-administrativa.
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan aprobado definitivamente.
Notifíquese esta orde ao concello e publíquese no Diario Oficial de Galicia.
Santiago de Compostela, 11 de marzo de 2009.
María José Caride Estévez
Conselleira de Política Territorial, Obras Públicas
e Transportes